b'\n_START_ARTICLE_\nR\xc3\xb6\xc3\xb6l\xc3\xa4\n_START_PARAGRAPH_\nR\xc3\xb6\xc3\xb6l\xc3\xa4 on Naantalin Rym\xc3\xa4ttyl\xc3\xa4ss\xc3\xa4 (entinen nimi R\xc3\xb6\xc3\xb6dil\xc3\xa4), Otavan saaren etel\xc3\xa4rannalla sijaitseva kyl\xc3\xa4 sek\xc3\xa4 pieni kala- ja pienvenesatama. Alueella on noin sata asukasta. R\xc3\xb6\xc3\xb6l\xc3\xa4 on tunnettu kalanjalostuksesta, jota harjoitti sillituotteita valmistava Boyfood Oy. R\xc3\xb6\xc3\xb6l\xc3\xa4ss\xc3\xa4 on kes\xc3\xa4aikana toimiva ravintola R\xc3\xb6\xc3\xb6l\xc3\xa4nranta ja vierasvenesatama. R\xc3\xb6\xc3\xb6l\xc3\xa4n l\xc3\xa4pi kulkee yhdystie 1890 Rym\xc3\xa4ttyl\xc3\xa4\xe2\x80\x93Hanka, joka alkaa Rym\xc3\xa4ttyl\xc3\xa4n kirkonkyl\xc3\xa4lt\xc3\xa4 ja menee Kirveenrauman sillan kautta Airismaan saareen. R\xc3\xb6\xc3\xb6l\xc3\xa4ss\xc3\xa4 toimi my\xc3\xb6s ennen kauppa ja sielt\xc3\xa4 liikenn\xc3\xb6i yhteysalus l\xc3\xa4hisaariin._NEWLINE_R\xc3\xb6\xc3\xb6l\xc3\xa4\xc3\xa4n avattiin kes\xc3\xa4kuussa 2010 Silliperinnekeskus Dikseli. Dikselin yhteydess\xc3\xa4 on my\xc3\xb6s pieni kauppa ja kahviotila. Kes\xc3\xa4isin Dikselin tiloissa toimii lis\xc3\xa4ksi vuonna 2013 perustettu Meriteatteri. Dikselin tilat ovat 1930-luvulla rakennetun nelikerroksinen myllyn kyljess\xc3\xa4, joka on kunnostettu myllymuseoksi ja jonne k\xc3\xa4vij\xc3\xa4t p\xc3\xa4\xc3\xa4sev\xc3\xa4t my\xc3\xb6s._NEWLINE_Entisen sillitehtaan tiloihin avattiin vuonna 2017 Brinkhall Sparklingin viini ja kuohuviinin tuotantolaitos. Yritys valmistaa tuotteensa paikallisista omenoista, vuosituotannon ollessa 25\xc2\xa0000 litraa._NEWLINE_R\xc3\xb6\xc3\xb6l\xc3\xa4ss\xc3\xa4 j\xc3\xa4rjestet\xc3\xa4\xc3\xa4n my\xc3\xb6s useita kes\xc3\xa4tapahtumia kuten perinteiset Sillimarkkinat, Viikinkimarkkinat ja talvella nuottasilakkamarkkinat._NEWLINE_Huhtikuussa 2013 perustettiin R\xc3\xb6\xc3\xb6l\xc3\xa4n kyl\xc3\xa4toimikunta.'